Geloof hou boere staande in droogte | Netwerk24
Die Rooivlakte net buite Hankey in die Oos-Kaap lê braak weens die droogte.
Ondanks die knellende, voortslepende droogte waarin die Oos-Kaap vasgevang is, glo 'n boer van Hankey in die Gamtoosvallei hy sal sy volgende sitrusoes kan red, maar wat daarna gaan gebeur, bly 'n raaisel.
"Soos die Kougadam nou lyk, sal ons die sitrus kan oes, maar dit bly 'n probleem, want as dit nie reën nie, sal ons nie 'n volgende oes kry nie," sê Pietie Ferreira, 'n sitrus- en groenteboer. Van die boere sal bome moet afsaag en na ander variëteite met 'n laer waarde moet oorskakel, meen hy.
Ferreira, wat saam met sy pa onder meer vir Shoprite kropslaai, broccoli, blomkool, kool en aartappels kweek, sê die droogte het hulle so erg getref dat hulle nou slegs 'n derde van hul gewone aantal aartappels plant. "Drie jaar gelede is daar 1 200 ha aartappels in die vallei geplant, 'n jaar gelede 600 ha en hierdie jaar gaan dit nie eens 200 ha wees nie."